b"\n_START_ARTICLE_\nCasa del Bell-mirall\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de planta baixa i un pis, amb acc\xc3\xa9s des del carrer Bell Mirall per una porta semi dovellada de pedres polides amb escut d'un colom amb data 1454. Damunt ell hi ha una finestra d'arc conopial tapiada. La resta de la fa\xc3\xa7ana nom\xc3\xa9s t\xc3\xa9 unes finestres alineades a nivell del primer pis, que clouen en un pont d'arc carpanell sobre el carrer de l'Escola Pia i que s'adjunta a l'antic edifici dels Maristes, i abans el convent de les Esclaves._NEWLINE_Per la fa\xc3\xa7ana posterior s'uneix al de les Esclaves, formant una fa\xc3\xa7ana sense inter\xc3\xa8s, fora del porxo d'arcs de punt rod\xc3\xb3 amb terrassa a llur damunt. Dins hi ha restes de la torre quadrada superior del castell dels Recasens, on la bassa \xc3\xa9s de carreus de mar\xc3\xa8s romans. L'interior \xc3\xa9s interessant en algunes de les seves sales .\n_START_SECTION_\nHist\xc3\xb2ria\n_START_PARAGRAPH_\nHi ha dades documentals des de l'any 1193. Antigament es separava del convent de les Esclaves per una paret i horts. El 1319 pertanyia al canonge Arnau de Monrodon. El 1604 hi vivia en Benet de Cartell\xc3\xa0. M\xc3\xa9s tard fou d'en Miquel d'Agullana, abat de Sant Joan de les Abadesses, que hi feu reformes interiors._NEWLINE_La casa d\xc3\xb3na nom al carrer, ja que s'anomenava casa del Bell-Mirall, per la bona visi\xc3\xb3 que es tenia des d'ella. El 1604 hi hagu\xc3\xa9 una controv\xc3\xa8rsia contra la casa ve\xc3\xafna perqu\xc3\xa8 no aixequ\xc3\xa9s les parets i tragu\xc3\xa9s les vistes a la casa._NEWLINE_Del 1875 al 1936 el canonge Salvador Quintana hi establ\xc3\xad el col\xc2\xb7legi de la Sagrada fam\xc3\xadlia per a seminaristes pobres. Del 1936 al 1943 fou la Seu del seminari. M\xc3\xa9s tard el bisbe Carta\xc3\xb1\xc3\xa0 la convert\xc3\xad en Arxiu Dioces\xc3\xa0."